A BIZOTTSÁG HATÁROZATA
(2008. november 12.)
egyes, emberi fogyasztásra szánt kéthéjú kagylók Peruból történő behozatalának felfüggesztését célzó sürgősségi intézkedésekről
(az értesítés a C(2008) 6732. számú dokumentummal történt)
(EGT-vonatkozású szöveg)
(2008/866/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának i. alpontjára,
mivel:
(1)
A 178/2002/EK rendelet megfogalmazza az élelmiszerekre és takarmányokra vonatkozó általános elveket általánosságban, valamint az élelmiszer- és takarmánybiztonságra vonatkozó alapelveket különösen, a Közösség és az egyes tagállamok szintjén. Szükségintézkedésekről rendelkezik arra az esetre, ha nyilvánvaló, hogy a harmadik országból behozott élelmiszer vagy takarmány komoly veszélyt jelenthet az emberi egészségre, az állatok egészségére vagy a környezetre, és az érintett tagállam(ok) intézkedéseivel a kockázatot nem lehet megfelelően csökkenteni.
(2)
Közösségi szinten megerősítették a Hepatitis A embereken történt kitörését. Megállapították, hogy a betegséget egyes Peruból behozott, Hepatitis A vírussal (HAV) fertőzött kéthéjú kagylók fogyasztása okozza.
(3)
A fertőzött kéthéjú kagylók neve Donax clams (Donax spp), és a fertőzés feltehetően a termelési területek vizének vírusos fertőzöttségéből ered. Ennek megfelelően egyéb kéthéjú kagylók is fertőzöttek lehetnek.
(4)
Mivel ezen kéthéjú kagylók fogyasztása az emberi egészségre komoly veszélyt jelent, indokolt a Peruból származó kéthéjú kagylók Közösségbe történő behozatalát felfüggeszteni.
(5)
Figyelembe véve a fertőzés komolyságát, a felfüggesztés azokra a kéthéjú kagylókra is kiterjed, amelyeket e határozat hatálybalépése előtt küldtek el a Közösség irányába, de amelyek e határozat hatálybalépését követően érkeznek a közösségi határállomásokra.
(6)
A behozatalt az egész Közösségben fel kell függeszteni, annak érdekében, hogy valamennyi tagállamban hatékony és egységes módon biztosítsák a fogyasztók egészségének védelmét.
(7)
A fésűkagyló (Pectinidae) akvakultúra-termelését Peruban elkülönített termelési területeken végzik, alacsony népsűrűség mellett, távol az esetleges fertőzési forrásoktól. Ezen túlmenően, a fésűkagyló feldolgozása során a zsigereket eltávolítják, ezáltal csökken annak a veszélye, hogy a termék ehető része a vírussal megfertőződjék. Ezért megengedhető az ilyen módon feldolgozott fésűkagyló Peruból történő behozatala.
(8)
Ezenkívül a hőkezelés a vírus életképességét kizárja. Ezért megengedhető azon kéthéjú kagylók Peruból történő behozatala, amelyek hőkezelésen esnek át, az állati eredetű élelmiszerek különleges higiéniai szabályainak megállapításáról szóló 2004. április 29-i 853/2004 számú európai parlamenti és tanácsi rendelet (2) III. melléklete VII. szakasza II. fejezetének A. 5. b) pontjában meghatározott követelmények szerint.
(9)
A perui hatóságok vállalták, hogy azonnali korrekciós intézkedéseket hoznak létre, és amennyiben szükséges, hozzájárulnak egy, az elkövetkező hónapok során végzendő bizottsági ellenőrzéshez is. Ezért helyénvaló, hogy az e határozatban előírt intézkedések alkalmazását 2009. március 31-ig korlátozzák, a Bizottság azon jogának sérelme nélkül, hogy ezen intézkedéseket a perui helyzet alakulásáról szóló újabb adatoktól, illetve a saját szervezeti egységei által végzett vizsgálatok eredményétől függően módosítsa, hatályon kívül helyezze, vagy kiterjessze.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Ez a határozat a Peruból behozott, emberi fogyasztásra szánt kéthéjú kagylókra (a továbbiakban: kéthéjú kagylók) vonatkozik, a 853/2004/EK rendelet I. mellékletének 2.1 pontjában foglalt meghatározásnak megfelelően.
2. cikk
A tagállamok nem engedélyezik a Peruból származó kéthéjú kagylók Peruból a Közösségbe történő behozatalát.
Ez a tilalom a közösségi határállomásokra érkező kéthéjú kagylók valamennyi szállítmányára vonatkozik, függetlenül attól, hogy a szállítmányokat a származási országban e határozat hatálybalépését megelőzően vagy azt követően gyártották, raktározták, vagy hitelesítették.
3. cikk
A 2. cikk rendelkezésétől eltérően, a tagállamok engedélyezhetik a következő termékek Közösségbe történő behozatalát:
a)
akvakultúrából származó, zsigereitől megfosztott fésűkagyló;
b)
a 853/2004/EK rendelet III. melléklete VII. szakasza II. fejezetének A.5.b) pontjában meghatározott hőkezelésen átesett kéthéjú kagylók.
4. cikk
A rendelet alkalmazásakor felmerülő valamennyi költség a címzettet vagy annak meghatalmazottját terheli.
5. cikk
Ezt a határozatot 2009. március 31-ig kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 2008. november 12-én.